
Бүген Татарстан Республикасы Президенты Рөстәм Миңнеханов "Алабуга" махсус икътисадый зонасында "Гродан" яңа предприятие төзелешенә тантаналы рәвештә старт бирде. Чарада шулай ук "Роквул-Волга" заводы идарәчесе Максим Васильев һәм "Алабуга" МИЗ генераль директоры Тимур Шаһивәлиев катнаштылар.

Проект инвесторы - "Роквул-Волга" ҖЧҖ, аның "Алабуга" МИЗда гамәлдәге проектлары бар. Компания яңа проектка 500 млн. сум кертергә ниятләнә.

Рөстәм Миңнеханов чыгышында билгеләгәнчә, "Роквул" Татарстанның стратегик хезмәттәше. "Бүген без истәлекле вакыйга шаһитлары - "Алабуга" МИЗда яңа производство линиясе төзелешен башлауда катнашабыз. Бу "Роквул" компаниясенең чираттагы проекты, без аның белән инде 5 ел дәвамында эшлибез. Яңа заводта бик кирәкле продукт - таш мамык субстраты җитештереләяәк, ул республикада гына түгел, ә Россия базарындагы ихтыяҗны каплый", - диде ТР Президенты.

"Биш ел элек без завод төзедек, хәзер авыл хуҗалыгына ярдәм итәчәк яңа җитештерү линиясен башлыйбыз. Планлы инвестицияләр күләме хәзерге вакытта 500 миллион сумны тәшкил итә", – дип билгеләп узды"Роквул-Волга" заводы идарәчесе Максим Васильев.

Рөстәм Миңнеханов һәм Максим Васильев производство линиясенә багышлап чыршылар утыртты.
Татарстан Президенты "Алабуга" МИЗда "Гродан" предприятиесе производствосы төзелешен башлап җибәрде